Hongkong-leier het inwoners 'hard en duidelik gehoor' | Netwerk24
Deur Reuters 18 Junie 2019 11:55
Carrie Lam, Hongkong se leier, het Dinsdag weer om verskoning gevra en gesê sy het inwoners "hard en duidelik" gehoor ná die gewelddadige protesoptrede in die Chinees-beheerde stad weens 'n uitleweringswet wat sy wou deurvoer.
Ingevolge die voorgestelde wet sou mense aan China uitgelewer kon word. Sy het die instelling van die wet ná hewige druk uitgestel.
Carrie Lam. Foto: EPA
Dié terugkrabbel oor die wet is die grootste beleid-omkeer sedert die voormalige Britse kolonie in 1997 weer onder Chinese beheer gekom het en het die Chinese president, Xi Jinping, wat met 'n ystervuis regeer vandat hy aan beheer gekom het, voor groot uitdagings te staan gebring.
Lam het gesê daar is nie 'n spertyd om die wet in te stel nie en dat dit nie sal gebeur indien die regering nie die tweespalt daaroor kan oplos nie.
China word daarvan beskuldig dat hy te veel inmeng by Hongkong se sake, en dat die voorgestelde uitleweringswet maar net een voorbeeld daarvan is.
Lam het nie in die openbaar verskyn ná Sondag se reuse-protesaksie in die stad nie.
Sy het Sondagaand in 'n geskrewe verklaring om verskoning gevra, maar mense het gevoel dat dit nie opreg was nie.
Talle waarnemers meen dat sy nie dadelik van haar pos afstand sal doen soos wat baie ontevrede inwoners eis nie, maar dat dit die einde is van haar politieke aspirasies.
Protes-organisasies het gesê dat hulle sal aanhou betoog totdat die wet geskrap is, want hulle is bang dat die owerhede nuwe lewe daarin sal blaas wanneer die gemoedere gekalmeer het.